《次韵张子开次子试晬》
宋代·陈著

闻昔宁馨儿，如马千里驰。
或秀如芝兰，或如饤坐梨。
居易生七月，已能指无之。
又比令狐楚，五岁善属辞。
是皆非偶尔，阴有造物司。
吾党正气旺，杨泣墨子悲。
谁知世变极，所见及所期。
卓哉子张子，不问今何时。
种德以种子，愈出而愈奇。
元方既及冠，可宝已不赀。
经史日研精，甚于渴与饥。
百发当百中，善射如由基。
亦曰厚自积，王魏不仕隋。
再索又得儿，照室光陆离。
今朝岁一周，岐嶷傲娥羲。
丛珍试初步，动觉应矩规。
粲粲文在手，炯炯白在眉。
但喜家传昌，浮机岂终危。
宙宇一开泰，扶植须人为。
在外寄藩屏，在朝资栋仪。
虽当保抱中，方来事可龟。
风埃自澒洞，庭阶且燕熙。
眼底双凤雏，笑唾燕雀卑。
而况表独立，硬脊非韦脂。
观志既有人，一脉如抽丝。
作室必肯堂，何患不塈茨。
此事真庆事，他事非所怡。
我老拙已固，无能说项斯。
来诗走风樯，难用蠡管窥。
趁笔聊示耳，深愧无精思。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。